**Forslag til uttalelse på Innlandet Venstres årsmøte evt Venstres landsstyre**

**Framtidas klimaløsninger krever gode planer**

Parisavtalens mål for 2030 forutsetter at vi alle, som enkeltmennesker, næringsliv og offentlig sektor må skynde oss for å levere. "Klimakur 2050" påkaller dessuten mer tidkrevende løsninger. Det kan f.eks gjelde hvordan vi planlegger, utvikler og bygger ut tettsteder, byer i vekst, boligområder og veier.

Venstre mener samfunnsplanleggingen i bygd og by må forbedres om vi skal nå klimamålene. Dette forutsetter økt kapasitet og kvalitet ved planlegging og utvikling av store og små lokalsamfunn. Både i de største byene og i mange landkommuner ses eksempler på at "klattvise" reguleringsplaner vedtas, selv om de forutetter dispensasjon fra eller har svak forankring i overordnet plan. Det samme gjelder hvordan planen imøtekommer hensyn som følger av f.eks statlige retningslinjer for samordnet bolig-, areal- og transportplanlegging. En følge er ofte kjøpesenteretableringer på "lettbygde" arealer, ikke sjelden dyrka mark, utenfor sentrumsområder hvor bil er nødvendig transportløsning for brukerne. En grunn kan være at detaljvarehandel og kjøpesentere ønskes etablert inn til vegserviceanlegg ved nylig omlagte veier hvor varehuskjedene forventer å kunne dra veksler på gjennomgangstrafikk. Følgen er utarming av by- og bygdesentra. Resultatene er mao. kombinasjoner av dårlig arealanvendelse og lite framtidsrettede klima-, energi- og transportløsninger.

Plan er både politikk fag. I politikken kan nasjonale hensyn nedfelt i retningslinjer og krav være i konflikt med lokale ønsker. Innsigelesinstituttet i plansaker gjør at lokalt selvstyre av og til "kolliderer" med nasjonale hensyn. Dermed skåres lett billige "selvstyre-poenger" ved å snakke ned faglige meget berettigede innsigelser. Andre ganger kan innsigelsesmyndighetene opptre lite samordnet og uten sideblikk, som gjør at innsigelser bringes i miskreditt av innsigelesmyndighetene selv. Planfaglig skorter det ofte på grundige konsekvensanalyser hvor faglig god modellering og talende scenariorer presenterer muligheter og skadevirkninger av ulike alternativer.

Venstre mener departementene med hovedansvar for de fleste plansakene (kommunal-, miljø-, landbruk, samferdsel- mv) sammen bør ta inititaver til følgende:

* gjennom krav og økonomiske stimuli styrke planfaglig kapasitet og kvalitet i statlig og kommunal planforvaltning samt i virksomheter som bistår både private og offentlige virksomheter ved utarbeidelsen av planer (konsulentselskaper, arkitektkontorer mv)
* styrke og forbedre den generelle planfaglige dialogen (dvs ikke bare ved behandlingen av enkeltplaner) mellom forvaltningsnivåene som har roller i samfunnsplanleggingen. Slik kommunikasjon kan f.eks gjennomføres to ganger i hver kommunestyreperiode hvor statsforvalteren og fylkeskommunene samordner sine roller på den ene siden og kommuner som utgjør en samlet bolig-, arbeidsmarked- og handelsregion ivaretar "partsforholdet" lokalt
* Antall sektormyndigheter med innsigelsesmyndighet bør reduseres blant annet for å styrke innsigelsesinstituttets legitimitet. Det innebærer at det stilles større krav til at de sektorvise innsigelsesmyndighetene samordner og avveier hensyn seg imellom når innsigelse skal fremmes.